France: lenghis minoritariis a sorprese te Costituzion
Daspò dal dibatiment sul ricognossiment des lenghis regjonâls che si è tignût tes primis setemanis di Mai intes dôs ramis dal Parlament, inte Assemblee francese al è stât fat bon un emendament che al previôt che a sedin cjapadis dentri te Costituzion. Il test di modifiche dal prin articul de Cjarte costituzionâl al è stât presentât dal deputât Jean-Luc Warsmann de UMP e al dîs che “lis lenghis regjonâls a partegnin al patrimoni [de France]”. In pratiche, l’emendament al à vût il vôt a pro di ducj i deputâts. Pal vicepresident de Assemblee, il breton Marc Le Fur, si trate di un fat storic pes lenghis minoritariis dal stât francês. Dut câs, altris parlamentârs a son lâts plui cui pîts di plomp, dal moment che il procès di modifiche de Costituzion al è a pene tacât e prin che al rivi insom al pues sucedi inmò di dut. Dal sigûr chest vôt al mostre che il Parlament francês al à une sensibilitât divierse di chê dal Guvier su cheste cuestion: cun di fat, juste cualchi zornade prime, la ministre pe culture Christine Albanel e veve dite che l’esecutîf nol veve chê di intervignî par modificâ la Costituzion. Cheste volte, la gnove e à cjatât rivoc ancje sui mieçs di informazion principâi che invezit, gjavât “France Soir”, no vevin fevelât piç dal dibatiment su lis lenghis minoritariis in Parlament. Cundut achel, al va ancje dite che diviers mieçs di comunicazion francês a àn frontât l’argoment in maniere prevignude e al è fintremai cui che al à fevelât di “menace ai valôrs republicans”. In realtât, ancje se e ves di passâ la modifiche costituzionâl, al reste ancjemò in pîts l’articul 2 de Costituzion che al fisse il francês tant che lenghe uficiâl de Republiche. Propit la presince di chest articul e je stade doprade fin cumò, par esempli, par impedî la ratifiche de Cjarte europeane pes lenghis regjonâls o minoritariis.
Font: Ouiaubreton, 22-24/05/08; Nationalia, 22/05/08; Món Divers, 23/05/08; Libération, 23/05/08; Journal du Pays Basque, 24/05/08; France Soir, 24/05/08
fur_Latn fur_Latn fra_Latn